Caño Cristales

Caño Cristales (v preklade Krištáľová riečka) je rieka v Kolumbii, ktorá sa nachádza v pohorí La Macarena, v meste s rovnakým názvom, v departamente Meta. Hovorí sa jej „rieka bohov“, „rieka siedmich farieb“, „roztopená dúha“ a dokonca aj „najkrajšia rieka na svete“, keďže na jej dne sa nachádzajú vodné rastliny, ktoré v dôsledku pôsobenia slnečných lúčov menia farbu a to zo zelenej až do výraznej červenej. Vytvára to vizuálny efekt, ako keby ste stáli pred riekou niekoľkých farieb: červenej, žltej a zelenej kvôli rastlinám; čiernej kvôli vode, ktorá tam tečie z pralesa; modrej v dôsledku odrazu oblohy; a bielej kvôli pene, ktorú vytvárajú vodopády.

 Charakteristika 
náhľad| Riečna hlbina v časti Los Ochos.
Je dôležité vysvetliť, že v tomto meste sa kratšie a užšie rieky nazývajú po španielsky „caños“ v porovnaní s obrovskými riekami ako Amazonka, Guaviare, Caquetá a Putumayo.

Caño Cristales je krátka a úzka rieka, keďže nedosahuje dĺžku 100 km a nepresahuje šírku 20 m. Ide o zoskupenie perejí, vodopádov, výbežkov a jazierok, ktorých vody vyvierajú z južnej náhornej plošiny pohoria La Macarena, kde táto rieka pramení. Prameň rieky sa nachádza za najstaršími stolovými horami členitého pohoria La Macarena, kde nájdeme početné jaskynné maľby, ktoré sú dodnes stále nepreskúmané. Krištáľovo čistá voda umožňuje vidieť dno a všetko čaro, ktoré táto krásna rieka ukrýva. Tečie smerom k rieke Guayabero, pričom sa do nej vlievajú nespočetné ramená zo skalnatých saván pohoria La Macarena.

Rieka ústí bez svojich charakteristických farieb, tie sa strácajú v oblasti La Cachivera, na úrovni bývalej kráľovskej cesty – dnes diaľnice – ktorá ju križuje.

Keďže koryto rieky Caño Cristales je kamenisté, stačí mierny dážď, aby sa hladina rieky prudko zvýšila a okoloidúci uviazol na jej brehoch. Hladina však zvyčajne rovnako rýchlo klesá. Počas leta rieka vysychá a červené rastliny majú vtedy príležitosť na rozmnoženie. Z pohoria La Macarena sa do nej vlieva niekoľko vodných tokov, ako napríklad Caño Indio, Caño Yarumales a Caño Canoas, ale len Caño Cristales, rieka siedmich farieb, bola označená za najkrajšiu na svete.

 Objavenie a propagácia vo svete 
Andrés Hurtado García, inšpirovaný Alfredom Quirogom, kráčal v roku 1989 z mesta La Macarena po ceste, ktorá viedla k tomu, čo neskôr nazval Caño Cristales. Svojimi fotografiami a stĺpčekmi v novinách El Tiempo a magazíne Iberia vzbudil pozornosť svetovej verejnosti.Becerra, Marlon (05.06.2017). Entrevista a Andrés Hurtado García. Dodatočne vďaka knihe Caminando Colombia (2012), kde je rieka titulnou fotografiou, sa Caño Cristales stalo kolumbijskou ekoturistickou destináciou.

Odvtedy ľudia navštívili rieku nespočetnekrát a bola aj súčasťou inscenácií ako Colombia: Magia Salvaje (v preklade Kolumbia: Divoká mágia).

 Geologický pôvod 
Skaly pohoria La Macarena sú staré 1,2 miliardy rokov a rozprestierajú sa smerom na západ až k takzvanému Guyanskému štítu Venezuely, Guyany a Brazílie. Horniny z príslušnej oblasti patria do sedimentárneho krytu masívu Guayanskej vysočiny.

Malé kruhové hlbiny – tzv. obrie hrnce – ktoré sú pre koryto rieky charakteristické, boli vytvorené veľmi tvrdými minerálmi. Keď jeden z týchto tvrdých úlomkov minerálu spadne do niektorej z existujúcich dutín, veľkých alebo malých, začne sa otáčať, trieť sa o stenu dutiny a zväčšovať rozmery hlbiny.

 Flóra a fauna 
alt=|vľavo|náhľad| Pohľad na rieku, kde je vidieť červenkastú farbu jej dna.
Pohorie La Macarena má aj biologický význam a to vďaka tomu, že sa podieľa na troch ekosystémoch bohatých na rozmanitosť flóry a fauny: pohorie Ánd, Východné nížiny a Amazonský dažďový prales. „V každej trhline nové výhonky urýchľujú rast ďalších rastlín,“ hovorí José Eustasio Rivera v La Vorágine o tomto type vegetácie.

Boj o živiny v pralese pohoria La Macarena spôsobuje, že v pôde sa rozmnožujú rôzne huby, ktoré pomáhajú rozkladať kmene stromov.

V kamenistom koryte Caño Cristales sa nachádzajú vodné rastliny. Jeho červená farba je charakteristická pre endemické rastliny, ktorou je aj druh Macarenia clavigera z čeľade Podostemaceae, rastlina, ktorú takto identifikoval biológ Jesús Idrobo.

Reprezentatívnym biómom pohoria La Macarena je vlhký subtropický les, ktorý sa bežne nachádza v teplom, miernom a studenom teplotnom pásme. Pohorie je domovom asi 420 druhov vtákov, 10 druhov obojživelníkov, 43 druhov plazov a 8 druhov primátov.

Hoci je rieka charakteristická nedostatkom ťahavého a sedimentačného materiálu, možno v nej nájsť niekoľko malých rýb, ktoré sa v období dažďov vydávajú proti prúdu od jej ústia v rieke Guayabero. Keď sa hladina rieky Caño Cristales zníži a obdobie dažďov pominie, ryby sa opätovne vydajú dole prúdom rieky.

Iné rieky v pohorí La Macarena majú v zime taktiež červené rastliny, ako napríklad Caño Siete Machos. Tieto červené rastliny sa pevne držia na skalách v miestach, kde má rieka najväčší prúd.

 Referencie 

 Pozri aj 
 Andrés Hurtado García
 Colombia: Magia Salvaje
 Serranía del Chiribiquete
 La Macarena

 Iné projekty 

 Zdroj 

Kategória:Rieky v Kolumbii